50-årige Finn Hansen har fået ødelagt sine knæ, da han som sygemeldt blev sendt i aktivering i et fitnesscenter i Hjørring.

Det skete som led i Hjørring Kommunes faste samarbejde med de to private firmaer Falck Jobservice og Quick Care, skriver Nyhedsbrevet 3F. Arbejdsmarkedschef i Hjørring Kommune, Michael Duus Nielsen, ønsker ikke at udtale sig om Finn Hansens ødelagte knæ, men skriver i en mail: - Jeg kan ikke kommentere konkrete personsager, men blot sige, at vores tilbud naturligvis er bemandet med faguddannet personale som selvfølgelig tilpasser den fysiske træning individuelt.